สังคมข่าวหุ้น
*... ลุ้นกนง.ลดดอกเบี้ย ...
18 พ.ค. 2563

เกียรติก้อง ว่องไวยากร
*… ลุ้นกนง.ลดดอกเบี้ย …
*… หุ้นไทยเด้งรับ หลังสภาพัฒน์ประกาศจีดีพีไทยไตรมาสแรกออกมาดีกว่าคาด กูรูยังไม่เชื่อสายตา จากที่ทำนายไว้ติดลบ 4% ของจริงออกมาติดลบแค่ 1.8% ที่สงสัยก็คือทั้งปี สภาพัฒน์คาดติดลบ 5-6% ไม่สอดคล้องกับตัวเลข Q1 ส่วนพรุ่งนี้มีลุ้นคณะกรรมการนโยบายการเงิน หรือ กนง. ลดดอกเบี้ย 0.25% ช่วยประคองเศรษฐกิจหลังเจอพิษโควิด หุ้นกลุ่มโรงไฟฟ้า ลีสซิ่ง ตีปีก ส่วนสถานการณ์เศรษฐกิจโลก ทรัมป์กับจีนยังขัดแย้งไม่เลิก อาจปะทุสงครามการค้ารอบใหม่ ล่าสุด 31 บจ.เลื่อนส่งงบไตรมาสแรก แนวรับ 1,270 จุด แนวต้าน 1,295 จุด …
*… หุ้นการบินไทยรูดหนัก หลังบิ๊กตู่กลับลำ เคาะแผนฟื้นฟูฯ ผ่านศาลล้มละลายกลางตามที่คมนาคมเสนอ นักลงทุนขาดความมั่นใจหลังต้องพึ่งศาล จากเดิมที่จะใช้วิธีกู้เงินและเพิ่มทุน อนาคตพนักงานการบินไทยแขวนบนเส้นด้าย ขณะที่คลังเองก็ต้องถอยแบบสุดซอย ลดสัดส่วนการถือหุ้น THAI ลง เปิดทางปรับโครงสร้างองค์กรใหม่ งานนี้จะรอดไม่รอดยังไม่แน่ เพราะไม่มีอะไรรับประกัน ราคามีโอกาสรูดไปแตะแถว ๆ 3 บาทเร็ว ๆ นี้ …
*… KTC งัดกลยุทธ์ ล่าสุด พิชามน จิตรเป็นธรรม ผู้อำนวยการธุรกิจสินเชื่อบุคคลบริษัท บัตรกรุงไทย จำกัด (มหาชน) มอบข้อเสนอพิเศษให้กับผู้สมัครสมาชิกบัตรกดเงินสด “เคทีซี พราว” ที่ได้รับการอนุมัติสินเชื่อระหว่างวันที่ 1 พฤษภาคม-31 สิงหาคม อัตราดอกเบี้ยพิเศษคงที่ 0.93% ต่อเดือน พร้อมบัตรกดเงินสด “เคทีซี พราว” สำหรับใช้จ่ายในยามฉุกเฉินสู้ภัยโควิด …
*… กลุ่มแบงก์ยังน่าหวาดเสียว มรสุมมาเป็นระยะ ๆ งานนี้หากกนง.กดดอกเบี้ยนโยบายลงอีก แบงก์ขนาดใหญ่ ทั้ง BBL, KBANK, SCB, KTB คงแย่ โดยเฉพาะส่วนต่างดอกเบี้ยเหลือน้อยแล้ว หากลดเงินกู้ลงอีก ย่อมกระทบกำไรของแบงก์แน่นอน ปีนี้ยังโดนพิษโควิด ลูกหนี้พาเหรดกันเบี้ยวหนี้ สินเชื่อไม่โต ไม่รู้ต้องเข้าแผนฟื้นฟูเหมือนกับการบินไทยด้วยหรือเปล่า แต่ที่แน่ ๆ กรุงไทยคงต้องตั้งสำรองมากหน่อย เพราะเป็นเจ้าหนี้ใหญ่การบินไทย …
*… ปริทัศน์ เพชรอำไพ รองกรรมการผู้จัดการ บมจ.เมืองไทย แคปปิตอล (MTC) ยื่นไฟลิ่งต่อก.ล.ต. เตรียมเสนอขายหุ้นกู้ชุดใหม่ เพื่อนำเงินไปใช้จ่ายคืนเงินกู้ที่ครบกำหนด รวมถึงขยายสาขาและขยายพอร์ตสินเชื่อ และเพิ่มสภาพคล่องของบริษัท จำนวน 2 ชุด วงเงินไม่เกิน 4,000 ล้านบาท กำหนดชำระดอกเบี้ยทุก 3 เดือน ชุดที่ 1 อายุ 1 ปี 5 เดือน อัตราดอกเบี้ยคงที่ 3.0% ต่อปี และชุดที่ 2 อายุ 3 ปี 5 เดือน 2 วัน อัตราดอกเบี้ยคงที่ 3.65% ต่อปี …
*… ไตรเตชะ ตั้งมติธรรม กรรมการผู้จัดการ บริษัท ศุภาลัย เปิดแผนรุกตลาดแนวราบรับ New Normal พร้อมลุยทำเลรังสิต เตรียมเปิด “ศุภาลัย พาร์ควิลล์ รังสิต คลอง 4” บ้านเดี่ยวขนาดใหญ่ มูลค่าโครงการกว่า 2,100 ล้านบาท ติดถนนรังสิต-นครนายก Pre-sales 23-24 พฤษภาคมนี้ …
*… ณัฐพล นพรัตน์วงศ์ ผู้จัดการแผนกนักลงทุนสัมพันธ์ บมจ.ไทยออยล์ (TOP) คาดไตรมาส 2/2563 จะกลับมามีกำไรจากการสต๊อกน้ำมัน (Stock Gain) จากไตรมาส 1/2563 มีผลขาดทุนจากสต๊อกน้ำมัน (Stock Loss) อยู่ที่ 12.3 เหรียญสหรัฐต่อบาร์เรล หรือ 10,772 ล้านบาท เนื่องจากทิศทางราคาน้ำมันดิบในช่วงปลายไตรมาส 2/2563 เป็นต้นไปน่าจะฟื้นตัวดีขึ้น หลังสถานการณ์การแพร่ระบาดของเชื้อไวรัสโควิด-19 เริ่มคลี่คลาย …
*… ธีรวัฒน์ ธัญลักษณ์ภาคย์ CEO บมจ.เสนาดีเวลลอปเม้นท์ SENA พร้อมทีมผู้บริหาร พนักงาน ร่วมกันบริจาคเงินสมทบทุนให้แก่โรงพยาบาล 5 แห่ง และหน่วยงานต่าง ๆ ในกรุงเทพฯ เพื่อจัดซื้ออุปกรณ์ที่จำเป็นเพื่อรักษาผู้ป่วยติดเชื้อ พร้อมมอบหน้ากากอนามัยที่ช่วยยกระดับความปลอดภัยให้บุคลากรทางการแพทย์ และระดมพนักงานที่มีจิตอาสามาร่วมแรงร่วมใจ จัดทำหน้ากาก Face Shield จำนวน 13,000 ชิ้น เพื่อส่งมอบให้โรงพยาบาลต่าง ๆ แต่ที่เป็นไฮไลต์คือ เสนาฯ ร่วมกับมูลนิธิร่วมฝันพร้อมพันธมิตร เปิดโครงการ “บ้านร่วมทางฝัน 4” คอนโดมิเนียมบนถนนเพชรเกษม-บางแค ห้องขนาด 30 ตรม. ทุกชั้นราคาเดียว 1.4 ล้านบาท และห้องขนาด 35 ตร.ม. ทุกชั้นราคาเดียวเพียง 1.65 ล้านบาท โดยกำไรทั้งหมดของทั้งโครงการจะนำไปมอบให้แก่ ร.พ.รามาธิบดี เพื่อนำไปสร้างห้อง ICU และห้องปลอดเชื้อต้านโควิด-19